Document ID: 32000D0104

ΑΠΟΦΑΣΗ ΤΗΣ ΕΠΙΤΡΟΠΗΣ
της 31ης Ιανουαρίου 2000
για τροποποίηση της απόφασης 98/653/ΕΚ σχετικά με επείγοντα μέτρα που κατέστησαν αναγκαία από την επέλευση της σπογγώδους εγκεφαλοπάθειας των βοοειδών (ΣΕΒ) στην Πορτογαλία
[κοινοποιηθείσα υπό τον αριθμό Ε(2000) 212]
(Κείμενο που παρουσιάζει ενδιαφέρον για τον ΕΟΧ)
(2000/104/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(1), όπως τροποποιήθηκε τελευταία με την οδηγία 92/118/ΕΚ(2), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(3), όπως τροποποιήθηκε τελευταία με την οδηγία 92/118/ΕΟΚ, και ιδίως το άρθρο 10 παράγραφος 4,
Εκτιμώντας τα ακόλουθα:
(1) Η απόφαση 98/653/ΕΚ της Επιτροπής, της 18ης Νοεμβρίου 1998, σχετικά με επείγοντα μέτρα που κατέστησαν αναγκαία από την επέλευση της σπογγώδους εγκεφαλοπάθειας των βοοειδών (ΣΕΒ) στην Πορτογαλία(4), όπως τροποποιήθηκε τελευταία με την απόφαση 1999/713/ΕΚ(5), απαγορεύει την αποστολή προϊόντων βοοειδών έως την 1η Φεβρουαρίου 2000.
(2) Το τρέχον ποσοστό κρουσμάτων σπογγώδους εγκεφαλοπάθειας των βοοειδών (ΣΕΒ) στην Πορτογαλία, που υπολογίστηκε κατά τους τελευταίους 12 μήνες ανά 1000000 βοοειδών ηλικίας μεγαλύτερης των 24 μηνών ανέρχεται σε 236. Σύμφωνα με τον κώδικα ζωικής υγείας του παγκόσμιου οργανισμού ζωικής υγείας [Διεθνές Γραφείο Επιζωοτιών (ΔΓΕ)], έκδοση 1999, μια χώρα ή περιοχή κατατάσσεται μεταξύ αυτών που παρουσιάζουν υψηλό βαθμό κρουσμάτων ΣΕΒ, εάν το ποσοστό κρουσμάτων της ΣΕΒ, υπολογιζόμενο κατά τους δώδεκα τελευταίους μήνες, ήταν μεγαλύτερο από 100 περιστατικά ανά 100000 ζώων στον πληθυσμό βοοειδών ηλικίας μεγαλύτερης των 24 μηνών στη χώρα η περιοχή.
(3) Ο κώδικας ζωικής υγείας του ΔΓΕ συνιστά το εμπόριο βοείου κρέατος και προϊόντων με βάση το βόειο κρέας από χώρες ή περιοχές που έχουν καταταγεί μεταξύ αυτών που παρουσιάζουν υψηλό βαθμό κρουσμάτων ΣΕΒ να γίνεται μόνο υπό ορισμένους αυστηρούς όρους, όπως η ουσιαστική απαγόρευση ζωοτροφών, ένα μόνιμο σύστημα για την ταυτοποίηση των βοοειδών που επιτρέπει τον εντοπισμό της προέλευσης των ζώων έως την αγέλη καταγωγής και τη μητέρα, η αφαίρεση του ειδικού υλικού κινδύνου και η σφαγή και πλήρης καταστροφή ορισμένων ζώων υψηλότερου κινδύνου, όπως είναι οι απόγονοι των ζώων που προσβλήθηκαν από ΣΕΒ και τα ζώα της ίδιας κλάσης· μετέπειτα, το βόειο κρέας και τα προϊόντα βοοειδών είναι επιλέξιμα για εμπόριο μόνον βάσει ενός από δύο καθεστώτα, συγκεκριμένα ενός καθεστώτος πιστοποιημένων αγελών, το οποίο υποδηλώνει ότι τα προϊόντα έχουν παραχθεί από ζώα που έχουν γεννηθεί, εκτραφεί και παραμείνει σε αγέλες χωρίς κρούσματα ΣΕΒ κατά τα τελευταία επτά έτη, ή ενός καθεστώτος με χρονολογική βάση, το οποίο υποδηλώνει ότι τα προϊόντα έχουν παραχθεί από ζώα που γεννήθηκαν μετά την ημερομηνία ουσιαστικής απαγόρευσης ζωοτροφών.
(4) Πραγματοποιήθηκαν αποστολές για θέματα που αφορούν τη ΣΕΒ στην Πορτογαλία από το γραφείο τροφίμων και κτηνοτροφικών θεμάτων από 14 έως 18 Ιουνίου και από 25 έως 29 Οκτωβρίου 1999, οι οποίες συμπέραναν ότι η Πορτογαλία εφαρμόζει ουσιαστική απαγόρευση ζωοτροφών και ότι έχει θεσπισθεί ένα πλήρες σώμα νομοθεσίας σχετικά με την ταυτοποίηση και καταγραφή των βοοειδών.
(5) Η Πορτογαλία υπέβαλε στην Επιτροπή μια πρώτη πρόταση για καθεστώς με χρονολογική βάση στις 3 Δεκεμβρίου 1999· το καθεστώς αυτό πρέπει να εξετασθεί υπό το πρίσμα των μέτρων που έλαβε η Πορτογαλία όσον αφορά την απαγόρευση ζωοτροφών, τη δυνατότητα εντοπισμού των βοοειδών, τη σφαγή των απογόνων και των κλάσεων των ζώων που προσβλήθηκαν από ΣΕΒ και την αφαίρεση των ειδικών υλικών κινδύνου· επιπλέον, η εφαρμογή των μέτρων αυτών πρέπει να ελεγχθεί με κοινοτική αποστολή, πριν προτείνει η Επιτροπή την μερική άρση της απαγόρευσης στη μόνιμη κτηνιατρική επιτροπή.
(6) Υπό τις περιστάσεις αυτές, είναι σκόπιμο να διατηρηθεί η απαγόρευση αποστολής προϊόντων βοοειδών, έως ότου καταστεί δυνατή η έγκριση του καθεστώτος που προτείνει η Πορτογαλία.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 98/653/ΕΚ τροποποιείται ως εξής:
1. Στο άρθρο 4, οι λέξεις "μέχρι την 1η Φεβρουαρίου 2000" διαγράφονται.
2. Το άρθρο 16 παράγραφος 1 αντικαθίσταται από το ακόλουθο κείμενο:
"1. Η παρούσα απόφαση αναθεωρείται το αργότερο στις 18 Μαΐου 2000 εν αναμονή συνολικής εξέτασης της κατάστασης, ιδίως εν όψει της εξέλιξης του αριθμού των κρουσμάτων της νόσου και της αποτελεσματικής επιβολής των σχετικών μέτρων, βάσει των νέων επιστημονικών πληροφοριών και βάσει του καθεστώτος με χρονολογική βάση που προτείνει η Πορτογαλία."
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 31 Ιανουαρίου 2000.

Labels: 18
6